b"\n_START_ARTICLE_\nInf\xc3\xa0mia (obra de teatre)\n_START_SECTION_\nConcepci\xc3\xb3\n_START_PARAGRAPH_\nDespr\xc3\xa9s de l'\xc3\xa8xit de Barcelona, Pere Riera va veure's capficat en la resposta del p\xc3\xbablic envers l'espectacle, veient que la reacci\xc3\xb3 de la gent es basava en la visi\xc3\xb3 de dues dones republicanes durant la Guerra Civil, convertint el que en un principi intentava ser una obra sobra l'amistat en un s\xc3\xadmbol del catalanisme. Aix\xc3\xb2 va dur a l'escriptor a preguntar-se sobre la capacitat del p\xc3\xbablic a hipnotitzar-se amb una hist\xc3\xb2ria de ficci\xc3\xb3, emocionant-se i creient-se tot el que est\xc3\xa0 succeint dalt l'escenari. L'espectaci\xc3\xb3 sobre la visi\xc3\xb3 del p\xc3\xbablic envers la pe\xc3\xa7a creada se li va presentar com una obsessi\xc3\xb3._NEWLINE_A partir d'aquestes idees, i a trav\xc3\xa9s d'un enc\xc3\xa0rrec de La Villarroel, Riera, amb l'ajuda de les reflexions dels int\xc3\xa8rprets, va fent evolucionar diverses versions d'una obra on es parla de la vocaci\xc3\xb3 de l'actor, on es planteja el perqu\xc3\xa8 els personatges escullen aquest ofici i no un altre. Sense haver trobat una resposta clara, crea un joc entre els actors i els espectadors, demostrant-los el poder que tenen sobre el significat final de la pe\xc3\xa7a.\n_START_SECTION_\nArgument\n_START_PARAGRAPH_\nLa Sara, una actriu que porta anys intentant triunfar al m\xc3\xb3n del teatre, i l'Aleix, un jove actor conegut pels seus papers a la televisi\xc3\xb3, assagen una de les escenes de Hamlet de William Shakespeare, ja que la Sara t\xc3\xa9 un c\xc3\xa0sting per una futura producci\xc3\xb3 de l'obra. Aleshores arriba l'Eva Dol\xc3\xa7, una gran actriu veterana, reconeguda arreu del pa\xc3\xads, que va abandonar els escenaris i va prometre no tornar a actuar sense cap motiu aparent. L'Eva fa de coach dels joves actors i es dedica a corregir severament les seves actuacions amb una gran duresa, plantejant-los la dificultat de la professi\xc3\xb3 de l'actor._NEWLINE_En una de les sessions, apareix en Toni, tamb\xc3\xa9 un actor veter\xc3\xa0 de renom, antic company de l'Eva, i ajuda i assessora tamb\xc3\xa9 als joves actors. Un cop finalitzada la sessi\xc3\xb3, en Toni i l'Eva queden sols a la sala i ell, entremig de converses banals, acaba proposant-li un nou projecte. Ella s'hi nega recordant-li que s'havia retirat dels escenaris despr\xc3\xa9s de la mort d'en Carles, el seu marit. _NEWLINE_A mesura que avancen les sessions, amb en Toni ja constantment present per tal de fer pressi\xc3\xb3 a l'Eva per tal que accepti la seva proposta, la tensi\xc3\xb3 entre els quatre actors augmenta. L'Aleix comen\xc3\xa7a a arribar tard o faltar a les sessions amb l'excusa de tenir el pare a l'hospital, la Sara s'obsessiona per aconseguir el paper d'Of\xc3\xa8lia, en Toni va assumint el rol de coach dels dos actors i l'Eva va intentant aguantar i mostrar-se impassible mentre el m\xc3\xb3n sencer se l'hi cau al damunt._NEWLINE_Durant la sessi\xc3\xb3 posterior al c\xc3\xa0sting, la Sara comenta que no l'han agafada pel paper i pregunta a l'Eva si pensa que ella podr\xc3\xa0 viure del teatre i li confessa que el que realment vol \xc3\xa9s convertir-se en una actriu com ho ha estat ella. L'Eva li respon que si de veritat vol viure del teatre, podr\xc3\xa0 viure, i li demana que li faci el mon\xc3\xb2leg del c\xc3\xa0sting. Durant la seva interpretaci\xc3\xb3, la Sara perd el seny (tal com ho fa Of\xc3\xa8lia) i acaba fent-se un tall a la m\xc3\xa0 amb un tros de vidre trencat. L'Aleix se l'emporta per tal de curar-li les ferides._NEWLINE_Un cop sols i causa de l'incident amb la Sara, l'Eva i el Toni acaben discutint sobre qu\xc3\xa8 vol dir ser actor i el veritable motiu pel qual l'Eva ha abandonat els escenaris, ja que ella va protagonitzar una \xc3\xbaltima obra mesos despr\xc3\xa9s de la mort del seu marit. L'Eva, un cop ensorrada, reconeix que va prometre no tornar a actuar perqu\xc3\xa8 havia notat la mirada cr\xc3\xadtica del p\xc3\xbablic i no sabia exactament qu\xc3\xa8 hi veien en ella. Llavors entra la Sara preguntant a en Toni qu\xc3\xa8 n'ha de fer amb la sang sobrant, descobrint aix\xc3\xad l'engany al qual l'Eva s'ha vist sotmesa. _NEWLINE_L'obra conclou amb l'escena de la mort d'Ofelia, on el Toni, la Sara i l'Aleix conviden a l'Eva a ficar-se en el paper de Gertrudis, tornant, aix\xc3\xad, a actuar despr\xc3\xa9s de tot aquest temps.\n_START_SECTION_\nRecepci\xc3\xb3\n_START_PARAGRAPH_\nInf\xc3\xa0mia ha estat un \xc3\xa8xit total de cr\xc3\xadtica, elevant tant el text de Riera per la seva dissecci\xc3\xb3 del m\xc3\xb3n dels actors i del teatre des de dins i del joc i poder que atorga al p\xc3\xbablic. Les interpretacions dels int\xc3\xa8rprets tamb\xc3\xa9 han sigut motiu d'elogis, especialment per una veterana Emma Vilarasau, a la carn d'Eva Dol\xc3\xa7, i per a Jordi Boixaderas, a qui tots reconeixen el paper motor que t\xc3\xa9 durant la funci\xc3\xb3."